b'\n_START_ARTICLE_\n\xc3\x81smundur Einar Da\xc3\xb0ason\n_START_PARAGRAPH_\n\xc3\x81smundur Einar Da\xc3\xb0ason (f\xc3\xb8dt 29. oktober 1982 i Reykjav\xc3\xadk) er en islandsk agronom, f\xc3\xa5rebonde og politiker, der siden 30. november 2017 har v\xc3\xa6ret socialminister og minister for ligestilling i Katr\xc3\xadn Jakobsd\xc3\xb3tirs regering. Han er medlem af Altinget for Fremskridtspartiet og formand for f\xc3\xa5rebondeforeningen i Dalas\xc3\xbdsla.\n_START_SECTION_\nLandmand og agronom\n_START_PARAGRAPH_\nHan er f\xc3\xb8dt i Reykjav\xc3\xadk, men hans far vendte tilbage til sin hjemegn i Dalas\xc3\xbdsla p\xc3\xa5 det nordvestlige Island og nedsatte sig som f\xc3\xa5rebonde, s\xc3\xa5 \xc3\x81smundur Einar er opvokset p\xc3\xa5 landet. Han er uddannet landmand fra Islands Landboh\xc3\xb8jskole (Landb\xc3\xbana\xc3\xb0arh\xc3\xa1sk\xc3\xb3la \xc3\x8dslands) i Hvanneyri 2002, hvorfra han i 2007 ogs\xc3\xa5 tog en bachelorgrad i almen agronomi. Ved siden af sine studier arbejdede han fra 2002 indtil han kom i Altinget i 2009 p\xc3\xa5 deltid med praktisk f\xc3\xa5reavl og drev desuden frem til 2011 et firma, der importerede og solgte produkter til landbruget. Herefter k\xc3\xb8bte han egen g\xc3\xa5rd og nedsatte sig som f\xc3\xa5rebonde i Lambeyra i Dalas\xc3\xbdsla.\n_START_SECTION_\nPolitisk arbejde\n_START_PARAGRAPH_\n\xc3\x81smundur Einar meldte sig som ung ind i Venstrepartiet \xe2\x80\x93 De Gr\xc3\xb8nne og var formand for deres lokalafdeling i Dalas\xc3\xbdsla 2005-2007. Han engagerede sig desuden i EU-modstanderorganisationen Heimss\xc3\xbdn, og blev 15. november 2009 valgt til dens formand._NEWLINE_Ved valget i 2009 kom \xc3\x81smundur Einar i Altinget for Nordvestkredsen. Han forlod Venstrepartiet \xe2\x80\x93 De Gr\xc3\xb8nnes altingsgruppe, efter han 13. april 2011 stemte for et mistillidsvotum til J\xc3\xb3hanna Sigur\xc3\xb0ard\xc3\xb3ttirs venstrefl\xc3\xb8jsregering med den begrundelse, at han ikke kunne st\xc3\xb8tte regeringens politik p\xc3\xa5 mange omr\xc3\xa5der, herunder s\xc3\xa6rlig Europa-sp\xc3\xb8rgsm\xc3\xa5let._NEWLINE_\xc3\x81smundur Einar var desuden en af den gruppe af tingm\xc3\xa6nd i Venstrepartiet \xe2\x80\x93 De Gr\xc3\xb8nne, der n\xc3\xa6rede st\xc3\xa6rk tvivl om Icesave-aftalen.  Han sad p\xc3\xa5 det tidspunkt i finansudvalget, og kendte derfor aftalen indg\xc3\xa5ende._NEWLINE_Efter en tid som l\xc3\xb8sg\xc3\xa6nger gik \xc3\x81smundur Einar 1. juni 2011 over til Fremskridtspartiet._NEWLINE_\xc3\x81smundur Einar blev opstillet til altingsvalget 2013 som nummer to p\xc3\xa5 Fremskridtspartiets liste og blev genvalgt til Altinget, hvor han 2015-16 var partits gruppeformand. Ved valget i 2016 genopstillede han ikke, da han var engageret i ledelsen af hjemegnens andelsforetagende Kaupf\xc3\xa9lag Skagfir\xc3\xb0inga, der er islandsk st\xc3\xb8rste andelsvirksomhed. F\xc3\xb8r valget i 2017 lod han sig imidlertid overtale til at g\xc3\xb8re politisk comeback, og blev atter valgt til Altinget for Nordvestkressen. Ved dannelsen af Katr\xc3\xadn Jakobsd\xc3\xb3ttirs koalitionsregering blev han 30. november 2017 udn\xc3\xa6vnt til socialminister og minister for ligestilling.\n_START_SECTION_\nTillidshverv\n_START_PARAGRAPH_\n\xc3\x81smundur Einar sad i studenterr\xc3\xa5det ved Landboh\xc3\xb8jskolen 2001-02 og 2004-05, i den sidste periode som dets formand. Han sad i skolens bestyrelse 2009-13. Fra 2005-10 var han formand for f\xc3\xa5reb\xc3\xb8ndernes forenining (F\xc3\xa9lags sau\xc3\xb0fj\xc3\xa1rb\xc3\xa6nda) i Dalas\xc3\xbdsla 2005-10. Han sidder pt. i bestyrelsen for Kaupf\xc3\xa9lag Skagfir\xc3\xb0inga.\n_START_SECTION_\nFamilie\n_START_PARAGRAPH_\nHan er gift med Sunna Birna Helgad\xc3\xb3ttir (f\xc3\xb8dt 17. oktober 1978), og de har sammen d\xc3\xb8trene A\xc3\xb0alhei\xc3\xb0ur Ella (f\xc3\xb8dt 2006), J\xc3\xbal\xc3\xada Hl\xc3\xadn (f\xc3\xb8dt 2008) og Au\xc3\xb0ur Helga (f\xc3\xb8dt 2015).'